Sloane Stephens, finalista din 2018, a suferit o înfrângere umilitoare, în primul tur de la Roland Garros. Americanca a fost învinsă de Yulia Putintseva, cu 6-1, 6-2, într-un meci ce a durat mai puţin de o oră (56 de minute).
Pentru Sloane Stephens aceasta este doar a doua oară în 8 ani când nu ajunge în a doua săptămână a unui turneu de Grand Slam. Chiar dacă a câştigat un titlu pe zgură, în 2024, la Rouen, Sloane a ajuns la patru turnee consecutive fără victorie.
Sloane Stephens, înfrângere umilitoare în primul tur de la Roland Garros 2024
Ea a fost eliminată în două rânduri în primul tur de Yulia Putintseva, Roma şi Roland Garros. Mai mult, jucătoarea de pe locul 25 WTA a mai fost învinsă şi de Gadecki, la Paris, şi de Frech, la Strasbourg.
La French Open, Sloane Stephens s-a trezit condusă cu 6-1, 3-0 după doar 30 de minute. Ea nu şi-a mai câştigat decât de două ori serviciul înainte să înregistreze al 13-lea eşec la Roland Garros, acolo unde şi-a trecut în cont şi 35 de victorii.
Aryna Sabalenka, în turul 2 la Roland Garros
Aryna Sabalenka (2 WTA) s-a calificat în turul al doilea al turneului de la Roland Garros, al doilea de Grand Slam al anului, după ce a eliminat-o cu 6-1, 6-2 pe rusoaica Erika Andreeva (100 WTA).
Sabalenka s-a impus după o partidă de doar o oră şi zece minute, iar în runda următoare o va întâlni pe Moyuka Uchijima (Japonia, 83 WTA).
În alt meci, germanca Angelique Kerber (36 ani), triplă campioană de Mare Şlem, a fost învinsă de olandeza Arantxa Rus, cu 6-4, 6-3. Rusoaica Daria Kasatkina, a zecea favorită, a trecut de poloneza Magdalena Frech cu 7-5, 6-1.
Rezultate de marţi la Roland Garros
- Zheng Qinwen (China/N.7) – Alize Cornet (Franţa) 6-2, 6-1
- Elina Avanesian (Rusia) – Zhu Lin (China) 6-2, 6-4
- Petra Martic (Croaţia) – Kristina Mladenovic (Franţa) 6-4, 6-4
- Arantxa Rus (Olanda) – Angelique Kerber (Germania) 6-4, 6-3
- Elena Rybakina (Kazahstan/N.4) – Greet Minnen (Belgia) 6-2, 6-3
- Daria Kasatkina (Rusia/N.10) – Magdalena Frech (Polonia) 7-5, 6-1
- Aryna Sabalenka (Belarus/N.2) – Erika Andreeva (Rusia) 6-1, 6-2
- Sorana Cîrstea – Anna Blinkova 3-6, 6-3, 6-7